CELEX: 32018D0918
Language: bg
Date: 2018-06-22 00:00:00
Title: Решение за изпълнение (EС) 2018/918 на Съвета от 22 юни 2018 година за предоставяне на разрешение на Германия и Полша да въведат специална мярка за дерогация от член 5 от Директива 2006/112/ЕО относно общата система на данъка върху добавената стойност

28.6.2018   
            
            
               BG
            
            
               Официален вестник на Европейския съюз
            
            
               L 163/17
            
         РЕШЕНИЕ ЗА ИЗПЪЛНЕНИЕ (EС) 2018/918 НА СЪВЕТА
   от 22 юни 2018 година
   за предоставяне на разрешение на Германия и Полша да въведат специална мярка за дерогация от член 5 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писма, заведени в Комисията съответно на 9 януари 2018 г. и 22 януари 2018 г., Германия и Полша поискаха разрешение да въведат специална мярка за дерогация от разпоредбите на Директива 2006/112/ЕО по отношение на изграждането на нов мост между Кюстрин–Киц и Костржин над Одра.
            
         
               (2)
            
            
               С писма от 5 март 2018 г. Комисията изпрати до другите държави членки искането, подадено от Германия и Полша. С писма от 6 март 2018 г. Комисията уведоми Германия и Полша, че разполага с пълната информация, необходима за разглеждане на искането.
            
         
               (3)
            
            
               В съответствие със споразумение, което Германия и Полша възнамеряват да сключат, районът на строителните работи по разрушаването на съществуващия граничен мост и изграждането на нов мост между Кюстрин–Киц и Костржин над Одра, следва да се счита, за целите на облагането с данък върху добавената стойност (ДДС), за част от територията на Полша, доколкото доставките на стоки и услуги, вътреобщностните придобивания и вносът на стоки са предназначени за изпълнение на тези строителни работи.
            
         
               (4)
            
            
               Германия и Полша считат, че данъчните разпоредби в споразумението са обосновани с оглед опростяване на процедурата за изпълнение на задълженията във връзка с ДДС. Без такива разпоредби би било необходимо сделките да се разпределят въз основа на територията, на която са извършени, което би породило данъчни усложнения за предприятията, изпълняващи строителните работи.
            
         
               (5)
            
            
               Като се има предвид, че специалната мярка опростява процедурата по събиране на ДДС, както и че тя би имала само в незначителна степен отражение върху общия размер на данъчните приходи на държавите членки, събрани на етапа на крайното потребление, е целесъобразно да се разреши дерогация от Директива 2006/112/ЕО и да се предвиди, че за целите на ДДС всички доставки на стоки и услуги, вътреобщностни придобивания и внос на стоки, предназначени за разрушаването на съществуващия граничен мост и изграждането на нов граничен мост между Кюстрин–Киц и Костржин над Одра, се извършват на територията на Полша и следователно подлежат на облагане с полски ДДС.
            
         
               (6)
            
            
               Дерогацията няма да има въздействие върху собствените ресурси на Съюза, формирани от ДДС,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 5 от Директива 2006/112/ЕО а на Германия и Полша се разрешава да третират района на строителните работи по граничния мост между Кюстрин–Киц и Костржин над Одра като част от територията на Полша за целите на доставките на стоки и услуги, вътреобщностните придобивания и вноса на стоки, предназначени за разрушаването на съществуващия граничен мост и изграждането на нов граничен мост.
   Член 2
   Адресати на настоящото решение са Федерална република Германия и Република Полша.
   
      Съставено в Люксембург на 22 юни 2018 година.
      
         
            За Съвета
         
         
            Председател
         
         В. ГОРАНОВ
      
   
   
      (1)  ОВ L 347, 11.12.2006 г., стр. 1.